Document ID: 32002R0545

Nõukogu määrus (EÜ) nr 545/2002,
18. märts 2002,
millega laiendatakse määruse (EMÜ) nr 1035/72 IIa jaotise alusel heakskiidetud teatavate pähklite ja jaanikaunade kvaliteedi ja turustamise parandamise kava rahastamist ning nähakse ette eriabi sarapuupähklite jaoks
EUROOPA LIIDU NÕUKOGU,
võttes arvesse Euroopa Ühenduse asutamislepingut, eriti selle artiklit 37,
võttes arvesse komisjoni ettepanekut, [1]
võttes arvesse Euroopa Parlamendi arvamust, [2]
võttes arvesse majandus- ja sotsiaalkomitee arvamust [3]
ning arvestades järgmist:
(1) Nõukogu 18. mai 1972. aasta määruse (EMÜ) nr 1035/72 (puu- ja köögiviljaturu ühise korralduse kohta) [4] IIa jaotises sätestatakse erimeetmed teatavate pähklite ja jaanikaunade ebapiisavate tootmis- ja turustamisvõimaluste parandamiseks. Abi on ette nähtud tootjaorganisatsioonidele, kes on saanud eritunnustuse ja kes on esitanud oma toodangu kvaliteedi ja turustamise parandamise kava, mille on heaks kiitnud pädevad asutused.
(2) Määruse (EMÜ) nr 1035/72 artikli 14 punkti d alapunktis 2 määratletud kvaliteedi ja turustamise parandamise kava koostamiseks ja rakendamiseks antavat abi võib anda kuni 10 aasta jooksul, et võimaldada finantsvastutuse üleminekut tootjatele.
(3) Määrus (EMÜ) nr 1035/72 tunnistati nõukogu 28. oktoobri 1996. aasta määrusega (EÜ) nr 2200/96 (puu- ja köögiviljaturu ühise korralduse kohta) [5] kehtetuks. Vastavalt määruse (EÜ) nr 2200/96 artiklile 53 nähakse siiski ette, et kõik õigused, mis tootjaorganisatsioonid on omandanud määruse (EMÜ) nr 1035/72 IIa jaotise alusel, kehtivad nende lõppemiseni.
(4) Osa kavadest lõppes 2000. aastal, kui neid oli rakendatud kümme aastat. Nende kavade jaoks võib nõukogu 19. märtsi 2001. aasta määruse (EÜ) nr 558/2001(millega laiendatakse teatavate määruse (EMÜ) nr 1035/72 [6] IIa jaotise alusel heakskiidetud pähklite ja jaanikaunade kvaliteedi ja turustamise parandamise kava rahastamist ühe aasta võrra) alusel abi anda ka üheteistkümnendal aastal.
(5) 2001. aastal lõppes veel mitu lisakava, mida oli rakendatud kümme aastat.
(6) Komisjon edastas kooskõlas määrusega (EÜ) nr 2200/96 nõukogule aruande määruse (EÜ) nr 2200/96 rakendamise seisu kohta. See aruanne sisaldab määruse (EMÜ) nr 1035/72 IIa jaotise alusel pähklite ja jaanikaunade jaoks võetud erimeetmete rakendamise tulemuste kirjeldust, kuid selles ei esitata lõplikke ettepanekuid nimetatud sektori suhtes kohaldatavate alaliste abi raamprogrammide jaoks.
(7) Pidades silmas pähklisektori olulist rolli keskkonnakaitsel (erosiooni ja tulekahjude ärahoidmine ning kohaliku geneetilise materjali säilitamine) ning selle olulist sotsiaalset rolli inimeste maapiirkondadest lahkumise ärahoidmisel ning sellest tulenevalt paikkonna säilitamisel, on asjakohane võimaldada 2001. aastal jätkata 2002. aasta eelarvest nende tootjaorganisatsioonide 2001. aastal lõppevate kavade rahastamist, mis vastavad jätkuvalt tunnustamise kriteeriumidele. See võimalus peaks jääma ka nende tootjaorganisatsioonide jaoks, kelle esialgsed arengukavad lõppesid 2000. aastal ning mida pikendati määruse (EÜ) nr 558/2001 alusel.
(8) Abi saamise tingimustele vastavad alad peaksid hõlmama 1990. või 1991. aastal heakskiidetud kavadega hõlmatud alasid, mis on hiljem tootjaorganisatsioonide liitumise või loomise tõttu teise kavasse lisatud või üle viidud.
(9) Rahastatakse ainult neid abitaotlusi, mis hõlmavad enne 15. juunit 2002 tehtud töid. Nende kavade jaoks, mille rakendamise kümnes aasta lõppes pärast 15. juunit 2000, anti määruse (EÜ) nr 558/2001 alusel üheteistkümnendaks aastaks ühenduse abi kuni 15. juunini 2001. Järjepidevuse huvides peaks nende kavade puhul olema õigus ühenduse abile ka ajavahemikus 15. juuni 2001 - 31. detsember 2001.
(10) Halduskorra lihtsustamiseks tuleks abi anda ainult nende piirkondade puhul, mille jaoks on abitaotlus esitatud kava rakendamise viimasel aastal.
(11) Kuni üheaastane ajavahemik ei ole nõukogu 20. märtsi 1989. aasta määruse (EMÜ) nr 790/89 (millega kinnitatakse tootjaorganisatsioonide moodustamiseks ettenähtud täiendava kindlasummalise toetuse suurus ning kvaliteedi ja turustuse parandamiseks antava toetuse ülemmäär pähkli- ja jaanikaunakasvatussektoris) [7] artikli 2 lõikes 1 osutatud väljajuurimise, sellele järgneva taasistutamise ja/või sordivahetuse läbiviimiseks piisav. Maksimaalset hektaritoetust tuleks seetõttu maksta teiste nimetatud määruse artikli 2 lõikes 2 määratletud toimingute puhul ning ühenduse rahalise toetuse ülemmääraks on 75 %.
(12) Komisjoni 18. juuli 1989. aasta määruse (EMÜ) nr 2159/89 (pähkleid ja jaanikaunasid käsitleva nõukogu määruse (EMÜ) nr 1035/72 IIa jaotises sätestatud erimeetmete üksikasjalike rakenduseeskirjade kohta) [8] rakenduseeskirju tuleks kohaldada jätkuva abi maksmise aja jooksul.
(13) Sarapuupähklisektori majandusliku olukorra arvessevõtmiseks tuleks 2001/2002. turustusaastal koristatud sarapuupähklite puhul anda kindlasummalist toetust nendele tootjaorganisatsioonidele, mis ei vasta käesoleva määruse alusel arengukavade pikendamise tingimustele,
ON VASTU VÕTNUD KÄESOLEVA MÄÄRUSE:
Artikkel 1
Pähklite ja/või jaanikaunade tootmise ja turustamisega tegelevad tunnustatud tootjaorganisatsioonid, kes saavad abi vastavalt määruse (EMÜ) nr 1035/72 IIa jaotisele ning kelle kvaliteedi ja turustamise parandamise kavad on heaks kiidetud 1990. või 1991. aastal või mis hõlmavad 1990. või 1991. aastal heakskiidetud alasid, võivad käesoleva määruse artiklites 2 ja 3 sätestatud eeskirjade alusel taotleda nende alade osas abi maksmise jätkamist veel üheks aastaks.
Tootjaorganisatsioonid jätkavad selle ajavahemiku jooksul kava kohaldamist, nagu see oli heaks kiidetud viimase aasta puhul.
Käesoleva määruse kohaldamisel on kava viimane aasta kümnes aasta 1991. aastal heakskiidetud alade puhul ning üheteistkümnes aasta nende 1990. aastal heaks kiidetud alade puhul, mille rahastamist jätkati määruse (EÜ) nr 558/2001 sätete alusel.
Artikkel 2
Abi:
a) makstakse ainult nende alade suhtes, mille puhul on kava viimase aasta osas esitatud abitaotlus;
b) on kuni 241,50 eurot hektari kohta, millest ühenduse rahaline toetus moodustab kuni 75 %;
c) antakse kuni üks aasta pärast kava rakendamise viimase aasta lõppu, hiljemalt kuni 15. juunini 2002.
Määruse (EÜ) nr 558/2001 alusel pikendatud kavade puhul, mille viimane rakendusaasta algab pärast 15. juunit 2000, on õigus saada ühenduse abi 15. juunist 2001 kuni viimase aasta lõpuni.
Artikkel 3
Kavade suhtes, mille puhul makstakse abi vastavalt artiklile 1, kohaldatakse määrust (EMÜ) nr 2159/89 mutatis mutandis.
Vajaduse korral võetakse vastu täiendavad rakendusmeetmed määruse (EÜ) nr 2200/96 artiklis 46 sätestatud korras.
Artikkel 4
Määruse (EÜ) nr 2200/96 artikkel 55 asendatakse järgmisega:
"Artikkel 55
2001/2002. turustusaastal korjatud sarapuupähklite puhul antakse abi 15 eurot 100 kg kohta määruse (EMÜ) nr 1035/72 või käesoleva määruse alusel tunnustatud tootjaorganisatsioonidele, kes rakendavad kvaliteedi parandamise kava määruse (EMÜ) nr 1035/72 artikli 14d tähenduses või rakenduskava artikli 15 tähenduses ning kes ei saa määruse (EÜ) nr 545/2002 artiklites 1 ja 2 ette nähtud abi."
Artikkel 5
Käesolev määrus jõustub kolmandal päeval pärast Euroopa Ühenduste Teatajas avaldamist.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 18. märts 2002

Labels: 17
19
5
7
6